Il-Membri tal-Parlament Ewropew jistgħu jagħżlu l-persunal tagħhom, skont baġit stabbilit mill-Parlament. Fl-2020, l-ammont massimu fix-xahar disponibbli għall-ispejjeż kollha involuti fir-reklutaġġ ta' assistenti personali huwa ta' EUR 25 442 għal kull Membru tal-Parlament Ewropew (effettiv mill-1 ta' Lulju 2019). L-ebda wieħed minn dawn il-fondi ma jitħallas lill-Membri tal-Parlament Ewropew stess. Il-Membri tal-Parlament Ewropew jistgħu jagħżlu tip differenti ta' assistenti: L-assistenti akkreditati, ibbażati fi Brussell (jew fil-Lussemburgu/fi Strasburgu) huma ġestiti b'mod amministrattiv direttament mill-amministrazzjoni tal-Parlament, skont l-istess kundizzjonijiet tal-impjieg bħal fil-każ ta' persunal temporanju tal-UE. Il-Membri tal-Parlament Ewropew jistgħu jirreklutaw massimu ta' tliet assistenti akkreditati (taħt ċerti kundizzjonijiet jistgħu jirreklutaw erba'). Minimu ta' kwart tal-baġit totali jrid jintuża għall-impjieg ta' assistenti akkreditati. Il-Membri tal-Parlament Ewropew jistgħu jimpjegaw ukoll assistenti "lokali" bbażati fl-Istati Membri tagħhom. Huma ġestitit b'mod amministrattiv minn aġenti tal-pagamenti kkwalifikati biex ikun żgurat li jintlaħqu kif suppost ir-rekwiżiti tat-taxxa u tas-sigurtà soċjali. Massimu ta' 75 % tal-baġit totali jista' jintuża għal dawn l-assistenti lokali. Minbarra l-impjegar ta' assistenti akkreditati u lokali , sa kwart tal-baġit totali disponibbli jista' jintuża wkoll biex jitħallsu s-servizzi minn fornituri magħżula mill-Membru tal-Parlament Ewropew , bħal, pereżempju, issir ordni għal studju espert. L-assistenti huma meħtieġa jevitaw attivitajiet esterni li jistgħu jikkawżaw kunflitt ta' interess. Mill-2009, il-Membri tal-Parlament Ewropew ma jistgħux jimpjegaw qraba viċini. L-ismijiet jew l-ismijiet tal-kumpaniji tal-assistenti kollha għandhom jiġu ppubblikati fuq is-sit web tal-Parlament għat-tul tal-kuntratt tagħhom, sakemm ma jiksbux deroga li tingħata biss għal raġunijiet debitament ġustifikati tal-protezzjoni tas-sigurtà tagħhom. Għal aktar informazzjoni Lista tal-Assistenti tal-Membri tal-Parlament Ewropew Arranġamenti ta' persunal Aqsam din il-paġna ma' ħaddieħor: Irreġistra biex tirċievi l-aġġornamenti b'mail